
Marketingelmélkedések a globális válságokról



Téma: Dolgozatomban a hazai és nemzetközi szakirodalom alapján a globális válságok (ökológiai, gazdasági és társadalmi) problémakörével foglalkoztam. Az utóbbi években egyre többen tartják számon a kiváltó okok között a marketingszakmát is. A szakma kritikáját öt pont mentén fogalmaztam meg objektíven bemutatva egyaránt a pro és kontra érveket.
Kutatás:A vádpontok mentén primer kutatást végeztem a Pécsi Tudományegyetem Közgazdaságtudományi Karának végzős mesterszakos hallgatóinak körében. Fókuszcsoportos interjúval a marketing szakos hallgatók (n=8) véleményét, míg a kérdőív segítségével a pénzügyet és vezetés-szervezést tanulók (n=161) attitűdjeit vizsgáltam. A kutatás elemzését öt hipotézis mentén hajtottam végre. A fókuszcsoport esetében elemzésem verbális, míg a kérdőívet kvantitatív módon, SPSS statisztikai program segítségével analizáltam.
Eredmények: A tanulók elismerték a válságok súlyosságát, megoldásukhoz szerintük a marketing megfelelő felhasználása is hozzájárulhat. A nők, és a levelező munkarendben tanulók attitűdjei negatívabbak voltak a szakmával szemben. A marketing szakos hallgatók jellemzően elnézőbbnek bizonyultak, védték azt. A kérdőívet kitöltők semlegesek, inkább elutasítóak voltak azzal kapcsolatban, hogy a marketing hozzájárulna a válságokhoz, míg a fókuszcsoport tagjai hosszasan beszélgetve a témáról elismerték igazságtartalmát.
Következtetések:A vádpontok igazságtartalmával ugyan lehet vitatkozni, ám azzal nem, hogy elmozdulásra, irányváltoztatásra szükség van egyéni, társadalmi, politikai és nemzetgazdasági téren is, melynek a marketing is részét képezi.

